10 redes hoekom silwer en winter pasmaats is | rooi rose 10 redes hoekom silwer en winter pasmaats is | rooi rose
10 redes hoekom silwer en winter pasmaats is
Karl Lagerfeld het nie verniet 'n vuurpyl voor sy herfs/winterreeks-vertoning laat opstyg om die ruimtetema van 2018 af te skop nie. Hierdie seisoen bied ons blink in oormaat. As jy egter nog nie gereed is om die dag as een van Lagerfeld se ruimtewesens aan te durf nie, deel ons tien redes hoekom jy ten minste een silwer item in jou winterkas moet hê.
Deur Bea Lingenfelder. Hooffoto pixabay.
'n Silwer handsakkie kan jou staatmaker-uitrusting in 'n oogwink vernuwe.
Silwer juwele was nog altyd gewild, maar waag dit bietjie meer hierdie seisoen en fokus op geometriese vorms saam met blaar- en diermotiewe.
'n Paar silwer tekkies kan die oplossing wees om jou donker, welige, winteruitrusting woema te gee.
'n Futuristiese tema is in al die nuutste modes te sien en al besluit jy om net 'n bietjie silwer by te voeg, kan dit jou op 'n subtiele dog modieuse manier laat deelneem aan dié nuut-en-nou-trend.
Wie kan nou die kenmerkende voorkoms van 'n sneeukoningin in wit en silwer weerstaan?
Silwer pas saam met net mooi enigiets! Ja, jy kan dit selfs saam met goud dra.
Silwer en jou gunsteling klein swart nommertjie bly altyd 'n wenresep.
Het jy 'n dag-tot-aandgeleentheid aan? 'n Silwer aangliprok werk perfek saam met 'n denimbaadjie deur die dag. Verruil die baadjie later vir 'n syserpie en hakke.
Silwer mode beteken nie meer net daardie rubberige metaalglans nie. Silwer gare word nou in woltruie en jasse ingeweef vir 'n stylvolle wintervoorkoms. Blinker-afwerkings is ook gewild op die moue van hemde, truie en broeksome.
As jy steeds nie oortuig is dat silwer die kleur vir jou is nie, kan jy altyd veilig speel met 'n silwer belt. Hierdie item sal altyd 'n tydlose item by enige uitrusting bly, of dit nou hoogmode is of nie.
Gaan loer gerus in die winterstylgids van ons Mei 2018-uitgawe vir silwer items waarmee jy kan rondspeel!